До

пресцентъра

на

Министерство на здравеопазването

Колеги,

На 05 юли 2024 година в предаването "Мрежата“ по програма „Христо Ботев“ на БНР ще излъчим интервю с д-р Владимир Шурупов, който е придобил статут на бежанец у нас. Д-р Щурупов се опитва да легализира дипломата си за лекар у нас, но не е допуснат от Министерството до приравнителни изпити.

Моля за повече информация относно следните въпроси:

- Коя част от Академичната справка, предоставена ви от д-р Шурупов, не отговаря или не е достатъчна според изискванията на Министерството?

- Какъв смисъл влага Министерството във формулировките: "аудиторна заетост" и "извънаудиторна заетост"?

- Защо за Министерството не е достатъчен общия хорариум, предоставен от д-р Шурупов за допускането му до приравнителни изпити, с които да защити или не своя медицински ценз в България, а е необходима детайлната справка за „аудиторна заетост“ и "извънаудиторна заетост, която при наличните обстоятелства е трудно да бъде предоставена“?

- Какви са административните канали, по които Министерството би могло само да получи необходимата му информация, имайки предвид комплицираната ситуация, в която се намира д-р Шурупов – статут на бежанец, без възможност да посети страната си, посолството или консулството на Руската федерация в България?

- Според ваша препоръка, цитирана от "Нова телевизия“ по повод същия казус, е необходимо д-р Шурупов писмено да помоли Министерството, то по установен дипломатически път да се снабди с необходимите му справки и документи. Д-р Шурупов лично е внесъл в Министерството такава молба на дата 01 юли 2024 година.

Какви са сроковете, които Министерството предвижда, за да поиска от Руската федерация необходимите му документи, за да допусне д-р Шурупов до приравнителни изпити в България?

Колеги, бихме могли да включим по телефона ваш експерт, който да обясни ситуацията, която коментираме, или да прочетем официалното ви становище.

Моля, ако решите да има участие „на живо“ на ваш експерт, да бъда информирана до края на работния ден в сряда, с оглед разпределяне на останалите сюжети в предаването, което се излъчва „на живо“ в ефира на БНР.

Благодаря предварително за отделеното време и съдействие.

За контакти: Николета Атанасова, водещ на предаването "Мрежата" по програма "Христо Ботев" на БНР